Սուրեն Գրիգորյան

Սուրեն Գրիգորյան (), իրավաբան, ՀՀ ԱԺ 7-րդ գումարման պատգամավոր։ 2019 թվականի փետրվարի 2-ին դարձել է պետական-իրավական հարցերի մշտական հանձնաժողովի անդամ։ Հայաստանի արդարադատության նախկին փոխնախարար։ Երևանի փոխքաղաքապետ։ Երևանի ավագանու «Քաղաքացիական պայմանագիր» խմբակցության անդամ (2023 հոկտեմբերի 10- հոկտեմբերի 24)։

Կենսագրություն 

Սուրեն Գրիգորյանը ծնվել է Երևանում՝ 1992 թվականի հունիսի 24-ին։

Միչև 2013 թվականը սովորել և ավարտել է Հայ-ռուսական (սլավոնական) համալսարանի իրավագիտության ֆակուլտետը, 2015 թվականին՝ նույն ֆակուլտետի մագիստրատուրան, իսկ 2018 թվականին՝ ասպիրանտուրան։ Նա իրավագիտության թեկնածու է։

2015 թվականին Դիլիջանում մասնակցել է «Արբիտրաժի քննարկման կլոր սեղան», իսկ 2016 թվականին Երևանում «Արբիտրաժի օրեր Հայաստանում» Եվրոպական միության և Եվրոպական խորհուրդի համատեղ ծրագրերին։

2014 թվականի հուլիսից հոկտեմբեր աշխատել է «ԷյԷմ» իրավաբանական ընկերությունում որպես իրավախորհրդատուի օգնական, 2014-2016 թվականներին՝ նույն ընկերությունում որպես իրավախորհրդատու, 2016-2017 թվականներին՝ ավագ իրավախորհրդատու։ 2017-2018 թվականներին՝ «Կոնցեռն Դիալոգ» իրավաբանական ընկերությունում որպես իրավաբան, իսկ 2018-2019 թվականներին՝ նույն ընկերության ավագ իրավաբան։

2015 թվականից Սուրեն Գրիգորյանը Հայաստանի փաստաբանների պալատի անդամ է։

Քաղաքական գործունեություն 

2018 թվականի դեկտեմբերի 9-ին ընտրվել է Ազգային Ժողովի պատգամավոր «Իմ քայլը» կուսակցությունների դաշինքի համապետական ընտրական ցուցակով։

2021 թվականի ապրիլի-դեկտեմբեր ամիսներին զբաղեցրել է Հայաստանի արդարադատության փոխնախարարի պաշտոնը։

2022 թվականի փետրվարի 8-ին Երևանի ավագանու նիստում՝ նշանակվել է Երևանի փոխքաղաքապետ։

2023 թվականի սեպտեմբերի 17-ին կայացած Երևանի ավագանու ընտրություններում Քաղաքացիական պայմանագիր կուսակցության համամասնական ցուցակով ընտրվել է Երևանի ավագանու անդամ։

2023 թվականի հոկտեմբերի 24-ին վայր է դրել Երևանի ավագանու անդամի մանդատը։

2023 թվականի հոկտեմբերի 26-ի Երևան քաղաքի ավագանու արտահերթ նիստում վերանշանակվել է Երևանի փոխքաղաքապետ։

Ընտանիք 
Սուրեն Գրիգորյանը ամուսնացած չէ։

Ծանոթագրություններ 

ՀՀ ԱԺ 7-րդ գումարման պատգամավորներ
Հայ իրավաբաններ
Հայ քաղաքական գործիչներ
Քաղաքացիական պայմանագիր կուսակցության անդամներ
Երևանի ավագանու անդամներ